CELEX: 32018D0500
Language: ro
Date: 2018-03-22 00:00:00
Title: Decizia de punere în aplicare (UE) 2018/500 a Comisiei din 22 martie 2018 privind conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii de instituire a coridorului de transport feroviar de marfă Alpi-Balcanii de Vest [notificată cu numărul C(2018) 1625]

26.3.2018   
            
            
               RO
            
            
               Jurnalul Oficial al Uniunii Europene
            
            
               L 82/13
            
         DECIZIA DE PUNERE ÎN APLICARE (UE) 2018/500 A COMISIEI
   din 22 martie 2018
   privind conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii de instituire a coridorului de transport feroviar de marfă Alpi-Balcanii de Vest
   
      
         [notificată cu numărul C(2018) 1625]
      
   
   (Numai textele în limbile bulgară, croată, engleză, germană și slovenă sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (1), în special articolul 3 din respectivul tratat,
   având în vedere Regulamentul (UE) nr. 913/2010 al Parlamentului European și al Consiliului din 22 septembrie 2010 privind rețeaua feroviară europeană pentru un transport de marfă competitiv (2), în special articolul 5 alineatul (6),
   întrucât:
   
               (1)
            
            
               În conformitate cu articolul 5 alineatul (5) din Regulamentul (UE) nr. 913/2010, ministerele responsabile cu transportul feroviar din Austria, Bulgaria, Croația, Serbia și Slovenia au transmis împreună o scrisoare de intenție Comisiei, pe care aceasta a primit-o la 16 noiembrie 2017. Scrisoarea includea o propunere de instituire, pe teritoriul celor patru state membre menționate și al Serbiei, a unui nou coridor de transport feroviar de marfă, denumit „coridorul Alpi-Balcanii de Vest”.
            
         
               (2)
            
            
               Comisia a examinat propunerea inclusă în scrisoarea de intenție în conformitate cu articolul 5 alineatul (6) din Regulamentul (UE) nr. 913/2010 și consideră că, din motivele prezentate în continuare, propunerea respectă articolul 5 din regulamentul menționat.
            
         
               (3)
            
            
               Anexa I.2 la Tratatul de instituire a Comunității transporturilor semnat între Uniune și părțile din Europa de Sud-Est oferă un temei juridic pentru participarea Serbiei la coridoarele de transport feroviar de marfă deoarece menționează Regulamentul (UE) nr. 913/2010 printre dispozițiile aplicabile ale dreptului Uniunii. La 24 noiembrie 2017, Serbia a ratificat Tratatul de instituire a Comunității transporturilor, care a început să se aplice cu titlu provizoriu de la 27 noiembrie 2017. Serbia s-a angajat să transpună legislația relevantă a Uniunii în dreptul național în conformitate cu Tratatul de instituire a Comunității transporturilor și, în orice caz, înainte de instituirea coridorului de transport feroviar de marfă propus.
            
         
               (4)
            
            
               Comisia consideră că propunerea ține seama de criteriile prevăzute la articolul 4 din Regulamentul (UE) nr. 913/2010, după cum urmează:
               
                            
                        
                        
                           litera (a): ruta propusă face legătura între patru state membre și Serbia;
                        
                     
                            
                        
                        
                           litera (b): pentru crearea rutei principale propuse a coridorului
                           
                                        
                                    
                                    
                                       Salzburg – Villach – Ljubljana –/
                                    
                                 
                                        
                                    
                                    
                                       Wels/Linz – Graz – Maribor –
                                    
                                 
                                        
                                    
                                    
                                       Zagreb – Vinkovci/Vukovar – Tovarnik – Beograd – Sofia – Svilengrad (frontiera bulgaro-turcă)
                                    
                                 s-ar utiliza, pe aproape toată lungimea, linii care, în ceea ce privește statele membre în cauză, fac parte din rețeaua centrală TEN-T și linii care, în ceea ce privește Serbia, fac parte din rețeaua centrală orientativă (3). Celelalte secțiuni avute în vedere pentru crearea rutei principale fac parte din rețeaua globală. În plus, partea centrală a coridorului RNE C11 include ruta principală a coridorului de transport feroviar de marfă propus între Salzburg și frontiera bulgaro-turcă;
                        
                     
                            
                        
                        
                           litera (e): coridorul propus va completa coridoarele de transport feroviar de marfă existente în regiunea Europei de Sud-Est, îndeosebi prin asigurarea accesului la regiuni care deocamdată nu sunt acoperite de rețeaua de coridoare de transport feroviar de marfă. El va oferi totodată o rută alternativă pentru cele două coridoare de transport feroviar de marfă existente, și anume coridoarele de transport feroviar de marfă Orient/Est-Mediterana și Rin Dunăre, ceea ce va înmulți posibilitățile de gestionare a situațiilor de urgență între coridoare pe baza unor rute ocolitoare adiționale, sporindu-se astfel reziliența transportului feroviar de marfă, îndeosebi în cazul unor perturbări majore;
                        
                     
                            
                        
                        
                           litera (f): ruta propusă reprezintă o axă feroviară importantă pentru transportul de marfă în regiunea Balcanilor de Vest. În trecut, de-a lungul coridorului erau transportate volume semnificativ mai mari decât volumele actuale estimate de marfă pe cele mai intens utilizate secțiuni. Există, într-adevăr, un potențial mare de dezvoltare a transportului feroviar de marfă, și anume prin transfer modal sau prin creșterea volumelor globale de transport, pentru cele două subpiețe care pot fi deservite de coridorul feroviar de transport de marfă Alpi-Balcanii de Vest: pe de o parte, transportul de marfă în cadrul regiunilor deservite direct de coridor și între aceste regiuni și alte părți ale Europei și, pe de altă parte, transportul de marfă care tranzitează coridorul pe toată lungimea sa. În speță, coridorul poate răspunde cererii notabile de servicii de transport feroviar de marfă intermodal între Uniune și Turcia;
                        
                     
                            
                        
                        
                           litera (g): coridorul va pune baza unor interconexiuni mai bune între statele membre și țările terțe europene, întrucât va include Serbia și va facilita conectarea cu Turcia la frontiera bulgaro-turcă, oferind o legătură directă între Europa Centrală/de Vest și Turcia;
                        
                     
                            
                        
                        
                           litera (h): în vara anului 2017, au fost consultați potențiali candidați cu privire la instituirea coridorului de transport feroviar de marfă Alpi-Balcanii de Vest. Astfel cum se arată în anexa III la scrisoarea de intenție, și-au exprimat sprijinul 20 de societăți. Dintre acestea, 13 erau întreprinderi feroviare, trei erau operatori intermodali, trei erau comisionari de transport și una era proprietar de vehicule;
                        
                     
                            
                        
                        
                           litera (i): coridorul propus oferă acces direct la terminalele principale din statele membre în cauză. În diferite locuri se pun la dispoziție interfețe intermodale cu Dunărea și Sava. În plus, se oferă acces la porturi maritime, îndeosebi la porturile Koper și Rijeka, cu ajutorul conexiunii cu alte coridoare de transport feroviar de marfă.
                        
                     
         
               (5)
            
            
               Administratorii de infrastructură în cauză și-au exprimat sprijinul pentru acest nou coridor de transport feroviar de marfă într-o scrisoare comună de susținere, astfel cum se arată în anexa II la scrisoarea de intenție.
            
         
               (6)
            
            
               Măsurile prevăzute în prezenta decizie sunt conforme cu avizul comitetului instituit în temeiul articolului 21 din Regulamentul (UE) nr. 913/2010,
            
         ADOPTĂ PREZENTA DECIZIE:
   Articolul 1
   Scrisoarea de intenție primită la 16 noiembrie 2017 referitoare la instituirea coridorului feroviar de transport de marfă Alpi-Balcanii de Vest, transmisă împreună Comisiei de către ministerele responsabile cu transportul feroviar din Austria, Bulgaria, Croația, Serbia și Slovenia, care propune ruta
   
                
            
            
               Salzburg – Villach – Ljubljana –/
            
         
                
            
            
               Wels/Linz – Graz – Maribor –
            
         
                
            
            
               Zagreb – Vinkovci/Vukovar – Tovarnik – Beograd – Sofia – Svilengrad (frontiera bulgaro-turcă)
            
         ca rută principală a coridorului de transport feroviar de marfă „Alpi-Balcanii de Vest” respectă articolul 5 din Regulamentul (UE) nr. 913/2010.
   Articolul 2
   Prezenta decizie se adresează Republicii Bulgaria, Republicii Croația, Republicii Austria, Republicii Slovenia și Republicii Serbia.
   
      Adoptată la Bruxelles, 22 martie 2018.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 278, 27.10.2017, p. 1.
   
      (2)  JO L 276, 20.10.2010, p. 22.
   
      (3)  Regulamentul delegat (UE) 2016/758 al Comisiei din 4 februarie 2016 de modificare a Regulamentului (UE) nr. 1315/2013 al Parlamentului European și al Consiliului cu privire la adaptarea anexei III (JO L 126, 14.5.2016, p. 3).